- REVELATION
- <
- 5
- >

5
Huhohëꞌe sure God-are Sheep Harihe Iesu gemuehu jiovo varijëne jöhoje.
1 Ëhiꞌamu gavodeje röho mare hiromo muebejavuaje aho God-ro hesi övo mahuro huhohëꞌe suroho maꞌenëꞌe jiamu. Ësuroho ruë jajivo vië jajivoromo huhohoromo sivaëro ahoꞌo 7 ëminoꞌe suroho badihi taemoꞌamëꞌe jiohijo. 2 O gavodeje darugoꞌe anerahuro ma-darugoꞌo uvamu: Rahu a böröme javëꞌoho badihi taemoꞌamade sivaho gohoꞌamoromo suri jiovoꞌiranoho eni javajëjo. 3 Ëhi uvamu röhu öꞌidöre saꞌare saꞌa uhure ëhi jiëꞌe a börömoho nahoromo bogo mae bogo birohareje huhu ë suri jiovoromo adahoꞌiröhoho. 4 Ëhi jiëꞌe aho bogo birohamu ëhuni na sisë maro nivodeje. 5 Nivamu a duvahe gemuëro uevadeje: Nadi nivoꞌi ave jöho hejëjo. A böröme gemu iae eni jiajëjo. Lion-hu mi ioroꞌioro iosirëmiromo darugoꞌe jiajëhi huro Judah rajo ioroꞌioroho ëhi iosirëmiromo darugo maꞌe höjo. David urimo hinövade a hesi ujo böröme höjo. Ëahuro sisëho ruahöꞌöjëꞌëro sivae 7 gohoꞌamoromo suri jiovëꞌoho hu eni höjo.
6 Eni höjamu hejëꞌi gavodeje Sheep Harihoho namijamu. Mamiꞌe aëro anamu guomëꞌëro sinore batatoꞌe jiëꞌe ëhi namijamu. A duvahoho ruë numë riravo rovaꞌego God rajahijarue maje 4-ho ruë numë riravo rovaꞌego ë Sheep Harihoho riri mare God-are röho ma hesi ririre namihijo. ËSheep-oho dane ahoꞌobëhe 7 o nune ahoꞌobëhe 7 ëhi jioꞌamohijo. Ënune ahoꞌobëhe 7 jabesi bëhoho God-are Aruꞌahe 7 saꞌae dinöꞌe dinöꞌe rëmöꞌöjadohoje. 7 Amo ë Sheep Harihohuro rueromo röho mare hijaje aho God hesi övo mare jiaje suroho baehijo. 8 Suroho baeꞌego God rajahijarue maje 4-ho a duvahe ahoꞌobëhe 24-ho jaburo Sheep Harihu hesi nuninö saꞌare ague aho raromohijo. Jabumë gemu gemu gita övore ujuohëꞌe goldꞌe ramare ridiꞌe buejarue vëni uꞌoho ujuohëꞌe jiohijo. Ridiꞌe buejarue vëni uꞌi hesi bëhoho God-are ariböviehu hesi örire atarue jöꞌo ögohoje. Gitaꞌo ramare vëni uꞌohuꞌo ujuohëꞌe ague aho raromoromo 9 jö iꞌoho ioromo uaruomohijo:
Ja maëremu javëꞌëro ëhuni suri baeromo siva gohoꞌamëꞌoho eni javajëjo.
Aëro anagamu jasi köho otehoromo guomane höjo. Guomoromo ëhuro ae ajëmijane höjo.
Agane gö gö huë gö gö sine gö gö saꞌae dinöꞌe dinöꞌe sisëꞌi raromaroho
jero guomoromo ëhuro imëvoromo baejëvoromo God-arinö rëmane höjo.
10 God-arinö rëmoromo jabesi ihoho döro bamëhamu
ëhuro jabumë masije riravoromo priest muoho baejare höjo
nosi A Böröme God hesi muoho vaenövoröhëni.
Priest muoho baejëꞌëro ijonö masije vaeromo
saꞌare ae muebejëvoruomoꞌajëjo.
11 Ëhi uaruomamu naro garomo hejodeje anerae ahoꞌobëhe mae bogo adaho varijënoho uvoruomamu. God-are röho maho o God rajahijarue majoho o a duvahoho ëho ririro jioꞌamoꞌi ë aneraho ahoꞌobëhe ruë numë raromo rovaꞌoruomohijo. 12 Raromo rovaꞌoromo ma-darugoꞌo uvoruomohijo:
Anamu guomade Sheep-oho mae höjo.
Ëhuꞌëro darugo maho inömo inöme ahoꞌo uehoro maho vörö maho
iho maho aji maho ma-hesiro gemu höjo.
Noro hu gemu rajahiꞌejarëjo.
13 Ëhi uvoruomamu hegorovo hejodeje God-hu bamade bövie biseꞌe öꞌidöre saꞌare saꞌa uhure jovo gagore raromaruoho ëho jaburo ahoꞌobëhe uvoruomavamu:
God röho mare hijaje ahuꞌo Sheep Harihohuꞌo
iho maho aji maho darugo maho ma-jabesiro gemu höjo.
Ëhi jiemu jiobe vaꞌiëꞌego jabumë gemu rajëhiemu rajëhinövoꞌejarëjo.
14 Ëhi uvoruomamu hegorovo rue God rajahijarue maje 4-ho jaburo uvoruomohijo: Ëjöho iae mae-ëjo. O a duvahoho jaburo saꞌare ague aho raromoromo Godꞌo Sheep Harihohuꞌo rajëhiruomohijo. jöhoje.

- REVELATION
- <
- 5
- >

© 1991 Wycliffe Bible Translators, Inc.